فاآمطاي (بالصاموية: Faʻamatai) هو السيستيم لقبلي لقيايدي ديال صاموا، وهو شي حاجة مركزية التنضيم ديال لمجتماع الصاموي. هاد النوع لأصلي التقليدي دلوحكم كاين فصاموا وصاموا لميريكانية. لكلمة كاتركّب من فاآ (fa'a) اللي كاتعني "على طريقة"، ومطاي (matai) اللي جات بلمعنى ديال "سمية لفاميلة، نسب". الناس اللي عندهوم النسب لعالي أولّأ لمطاي كاتكون ليهوم أهمية كبيرة باش يردو لبال للفاميلات ديالهوم. فاآمطاي هي سيستيم جتيماعي وسياسي اللي كاينضم لحكامة والطريقة دلعيش فالتقافة الصاموية (فاآصاموا، على الطريقة الصاموية). لحالة لمزيانة ديال لفاميلة لكبيرة (أيݣا)، لعسّة ولحماية ديال لحوايج ولغراض ديالها، خصوصا اللرض لعرفية هي حوايج ضرورية فالسيستيم ديال فاآمطاي. 81 فلمية ديال اللرض تمّا هي عرفية (مشاركينها بزاف ديال الناس من نفس لقبيلة)، ولباقي تابع للملكية ديال الدولة و4 فلمية ملكية خاصة. فلبرلامان ديال صاموا، 47 من أصل 49 مقعد مديورين للصامويين، اللي هوما من لمطاي، اللي كايلعبو جوج ديال لأدوار: دور ديال لقايد لقبيلي ودور ديال السياسي الجديد. دوك الجوج ديال لمقاعد لاخرين مديورين للناس اللي ماشي صامويين. ليحصاء ديال 2006 فصاموا بيّن باللي كاين 15 ألف و783 مطاي من أصل 180 ألف و741 نسمة (8,7 فلمية ديال السكان).